## La Generalitat oferirà el transport gratuït en Metrovalencia, TRAM d’Alacant, TRAM de Castelló i MetroBus per a celebrar el Dia sense Cotxe

*** El conseller de Medi Ambient, Infraestructures i Territori destaca que FGV evita a l’any 91 milions de desplaçaments en vehicles privats a València, Alacant i les seues àrees metropolitanes
* TRAM d’Alacant aconseguirà este exercici 20 milions de viatgers, quasi el doble que fa només cinc anys
* Martínez Mus ha avançat que les obres de la futura estació intermodal d’Alacant començaran el mes d’octubre**

El conseller de Medi Ambient, Infraestructures i Territori, Vicente Martínez Mus, ha anunciat que el 22 de setembre la Generalitat “oferirà el transport gratuït en Metrovalencia, TRAM d’Alacant, TRAM de Castelló i MetroBus per a celebrar el Dia sense Cotxe a la Comunitat Valenciana”.

Martínez Mus ha assenyalat durant la seua visita a l’estació de La Marina del TRAM d’Alacant que esta iniciativa “se suma a les accions programades per la Generalitat en la Setmana de la Mobilitat, que se celebra del 16 al 22 de setembre, amb l’objectiu de fomentar l’ús del transport públic com la millor alternativa al vehicle privat”.

“A través de la campanya ‘PUJA’, convidem els ciutadans a l’ús del transport públic, pensant també en les persones amb problemes de mobilitat perquè el transport públic siga cada vegada més universal i accessible”, ha indicat el conseller, que ha destacat que l’objectiu “és afavorir una mobilitat funcional, segura, universal i saludable durant tot l’any i no únicament esta setmana”.

En este sentit, ha recordat que la Generalitat manté en vigor des de principi de la legislatura els principals avantatges que oferix per a afavorir l’ús dels servicis de transport públic autonòmic. Així, la reducció del 50 % en el preu dels abonaments i títols multiviatge es mantindrà en vigor fins al 31 de gener de 2025 i la gratuïtat per a jóvens menors de fins a 31 anys continuarà sent vàlida fins al 31 de desembre.

Martínez Mus ha explicat que, sense dubte, “estes mesures han tingut una repercussió directa en l’ús de mitjans de transport públic, que en els últims anys mantenen un creixement constant, per la qual cosa en 2024 se superaran els resultats obtinguts en 2023, que ja van marcar un rècord històric en superar els 100 milions d’usuaris en FGV. Fins al moment, s’han registrat en la Comunitat més de 66 milions de desplaçaments i en el TRAM d’Alacant arribarem als 20 milions de viatgers, quasi el doble que fa només cinc anys”.

El conseller ha destacat que el compromís de la Generalitat amb la mobilitat sostenible a Alacant “és total”. Exemple d’això és la futura estació intermodal, les obres de la qual ha avançat que començaran el mes d’octubre. “Volem que l’estació central siga exemple a escala nacional de com articular el transport i la mobilitat en una sèrie de potents nodes connectats amb les xarxes estatals, capaces de difondre en tot el territori els avantatges dels grans eixos com són l’aeroport, el corredor mediterrani o l’eix Madrid-Alacant”.

**91 milions de desplaçaments menys**

FGV evita a l’any 91 milions de desplaçaments en vehicles privats a València, Alacant i àrees metropolitanes, 15,2 milions només a Alacant. Unes xifres, ha indicat el conseller, “que suposen quasi 115.000 tones de diòxid de carboni que no s’emeten a l’atmosfera”.

A la presentació de la campanya ‘PUJA’, que s’ha realitzat en l’estació de La Marina del TRAM d’Alacant, han assistit també el secretari autonòmic d’Infraestructures i Transports, Javier Sendra, el director general de Transports i Logística, Manuel Ríos, i el director gerent d’FGV, Alfonso Novo.

Amb motiu de la Setmana Europea de la Mobilitat, la Generalitat ha posat en marxa una campanya que amb el lema de ‘PUJA’ es convida tota la ciutadania a utilitzar el transport públic. “‘PUJA. Hi ha lloc per a tu’ es dirigix especialment a les persones amb alguna discapacitat”, ja que des de la Generalitat “treballem per a aconseguir un transport més accessible per a tota la població”, ha indicat el conseller.

En este context, esta setmana es presentarà oficialment ‘Navilens’, el nou sistema de senyalització i guiatge instal·lat en les estacions i parades de Metrovalencia i TRAM d’Alacant.

Després de més d’un any de treball, FGV ha completat la instal·lació d’uns 3.000 indicatius en unes 217 instal·lacions de València i Alacant, i així és la primera explotació espanyola que completa la incorporació de ‘Navilens’ en tota la seua xarxa.

Com a part dels actes organitzats esta setmana, se celebraran diferents taules redones i trobades per a analitzar aspectes com els sistemes de transport públic de mitjana-alta capacitat o abordar el present i futur de les plataformes logístiques multimodals del corredor mediterrani.

Al seu torn, es presentaran els nous vehicles del TRAM de Castelló que se sumen a l’actual flota d’autobusos elèctrics.

Fecha: 16/09/2024